**EELNÕU 2024/263**

**KOMISJONID:**

|  |  |
| --- | --- |
| eelarve- ja arengukomisjon |  |
| hariduskomisjon | X |
| kultuuri- ja spordikomisjon |  |
| majandus- ja keskkonnakomisjon |  |
| revisjonikomisjon |  |
| sotsiaalkomisjon | JK |
| seeniorite nõukoda |  |
| noortevolikogu | X |

**VILJANDI LINNAVOLIKOGU**

MÄÄRUS

### 25. aprill 2024 nr

Viljandi Linnavolikogu 28.09.2007 määruse nr 57

„Lapsehoiuteenuse rahastamise kord“ muutmine

Määrus kehtestatakse kohaliku omavalitsuse korralduse seaduse § 22 lõike 1 punkti 5 ja sotsiaalhoolekandeseaduse § 14 lõike 2 alusel.

§ 1. Muuta Viljandi Linnavolikogu 28.09.2007 määrust nr 57 „Lapsehoiuteenuse rahastamise kord“ alljärgnevalt:

1. Muuta määruse §-i 4 ning sõnastada see järgmiselt:

„Viljandi linna eelarvest rahastatava lapsehoiuteenuse saajaks on laps, kelle enda ja lapsehoiuteenuse osutajaga lepingu sõlminud vanema elukohana on Eesti rahvastikuregistrisse kantud Viljandi linn ja laps on pooleteise kuni seitsmeaastane (või kuni koolis õppima asumiseni).“

§ 2. Määrus jõustub kolmandal päeval pärast avaldamist Riigi Teatajas.

(allkirjastatud digitaalselt)

Helmen Kütt

linnavolikogu esimees

# Koostaja(d): Kristlin Oja

**Esitatud:** 08.04.2024

**Esitaja:** Viljandi Linnavalitsus **Ettekandja:** Are Tints

**Lk arv:** 3

**Hääletamine:** poolthäälteenamus

Seletuskiri

**Viljandi Linnavolikogu 28.09.2007 määruse nr 57**

**„Lapsehoiuteenuse rahastamise kord“ muutmine**

Eelnõu eesmärk on täpsustada kehtiva määruse „Lapsehoiuteenuse rahastamise kord“ sõnastus ja viia vastavusse Koolieelse lasteasutuse seadusega kohalikule omavalitsusele seatud kohustusega.

Eelnõu koostamist reguleerivad järgmised õiguslikud alused.

Koolieelse lasteasutuse seadus

§ 10. Kohaliku omavalitsuse kohustus

(1) Valla- või linnavalitsus loob vanemate soovil kõigile pooleteise- kuni seitsmeaastastele lastele, kelle elukoht on selle valla või linna territooriumil ning ühtib vähemalt ühe vanema elukohaga, võimaluse käia teeninduspiirkonna lasteasutuses. Pooleteise- kuni kolmeaastase lapse lasteaiakoha võib valla- või linnavalitsus vanema nõusolekul asendada lapsehoiuteenusega, mille rahastamisele kohaldatakse käesoleva seaduse § 27 lõigetes 3 ja 4 sätestatut.

Perehüvitise seadus

§ 34. Vanemahüvitise liigid ning vanemahüvitise saamise õiguse tekkimine ja lõppemine

(2) Vanemahüvitist on õigus saada õiguse tekkimise päevast alates lapse kolmeaastaseks saamiseni lapse kohta kuni 605 kalendripäeva, mis sisaldab ema vanemahüvitise, isa vanemahüvitise ja jagatava vanemahüvitise kalendripäevi.

Valla- või linnavalitsus pea looma vanemate soovil kõigile pooleteise- kuni seitsmeaastastele lastele, kelle elukoht on selle valla või linna territooriumil ning ühtib vähemalt ühe vanema elukohaga, võimaluse käia teeninduspiirkonna lasteasutuses (koolieelse lasteasutuse seadus ([KELS](https://www.riigiteataja.ee/akt/114032011006?leiaKehtiv)) § 10 lg 1). Kohalik omavalitsus on alushariduse tagamise kohustuse täitnud, kui ta tagab lapsele koha enda peetavas lasteaias. Vald või linn võib pakkuda lapse vanematele võimalust asendada lasteaiakoht lapsehoiukohaga. Viljandi linnas tegutseb hetkel neli lapsehoiuteenuse pakkujat. Lapsevanematel on võimalus kasutada ka lapsehoiuteenust.

Viljandi Linnavolikogu kehtiva määruse „[Lapsehoiuteenuse rahastamise kord](https://www.riigiteataja.ee/akt/405092012020?leiaKehtiv)“ (edaspidi määrus) § 4 kohaselt tekib õigus taotleda lapsehoiuteenuse hüvitist järgmisel päeval alates päevast, mil lõpetatakse vanemahüvitise seaduse alusel saadava hüvitise maksmine selle lapse eest, kelle jaoks lapsehoiuteenust osutatakse. Määrus võimaldab laste vanematel valida vabalt lasteaia ja lapsehoiu vahel, kuid hetkel jäävad sellisest valikuvõimalusest ilma need lapsevanemad, kes saavad vanemahüvitist.

Võrreldes selle ajaga, kui kehtestati määruse § 4 sätestatud tingimus, on vanemahüvitise maksmise korraldus oluliselt muutunud. 2020. aasta 1. juulist võib vanemahüvitise maksmist peatada ja uuesti jätkata kuni lapse kolmeaastaseks saamiseni ([PHS](https://www.riigiteataja.ee/akt/122122021020?leiaKehtiv) § 34 lg 2). Sõltuvalt sellest, kuidas vanemad on otsustanud vanemahüvitist kasutada, võib õigus vanemahüvitisele lõppeda enne lapse pooleteiseaastaseks saamist, kuid see võib kesta ka kuni lapse kolmeaastaseks saamiseni.

Kuna vanemahüvitise saamist on võimalik peatada ja jätkata kuni lapse kolmeaastaseks saamiseni, võib tekkida olukord, et vanem, kes soovib kasutada kohta lapsehoius, ei saa seda teha samadel tingimustel nagu see vanem, kes vanemahüvitist enam ei saa, sest tal tuleb teenuse eest kogu ulatuses ise maksta. Kuna vanemahüvitist võib maksta päevade kaupa, võivad lapsevanemad vaheldumisi mõnel päeval töötada ja mõnel päeval lapsega kodus olla. Seega, kui pooleteise- kuni kolmeaastase lapse vanem töötab ja vanemahüvitist ei kasuta, on ta samasuguses olukorras nagu see vanem, kellele vanemahüvitist (enam) ei maksta. Sellisel juhul tagaks võrdsuse see, kui talle võimaldatakse lapsehoiuteenuse hüvitist samadel tingimustel, nagu seda võimaldatakse vanematele, kes hüvitist enam ei saa.

Eelnõu muudatusega luuakse vanematele võimalus kasutada Viljandi linna poolt rahastatavat lapsehoiuteenust lapse pooleteiseaastaseks saamisel, sõltumata vanemahüvitise saamisest.

Eelnõu muudatus ei suurenda Viljandi linna eelarve kulusid.

(allkirjastatud digitaalselt)

Kristlin Oja

haridusspetsialist